Διορθωτικό στον κανονισμό (ΕΚ) αριθ. 997/2001 της Επιτροπής, της 22ας Μαΐου 2001, για την τροποποίηση του κανονισμού (ΕΚ) αριθ. 805/1999 για τον καθορισμό ορισμένων μέτρων εφαρμογής του κανονισμού (ΕΚ) αριθ. 718/1999 του Συμβουλίου σχετικά με την πολιτική ρύθμισης της ικανότητας των κοινοτικών στόλων στην εσωτερική ναυσιπλοΐα για την προώθηση των μεταφορών διά της εσωτερικής πλωτής οδού

Το παρόν κείμενο ακυρώνει και αντικαθιστά το κείμενο που δημοσιεύτηκε στην Επίσημη Εφημερίδα L 139 της 23ης Μαΐου 2001, σελίδα 11.

ΚΑΝΟΝΙΣΜΟΣ (ΕΚ) αριθ. 997/2001 ΤΗΣ ΕΠΙΤΡΟΠΗΣ

της 22ας Μαΐου 2001

για την τροποποίηση του κανονισμού (ΕΚ) αριθ. 805/1999 για τον καθορισμό ορισμένων μέτρων εφαρμογής του κανονισμού (ΕΚ) αριθ. 718/1999 του Συμβουλίου σχετικά με την πολιτική ρύθμισης της ικανότητας των κοινοτικών στόλων στην εσωτερική ναυσιπλοΐα για την προώθηση των μεταφορών διά της εσωτερικής πλωτής οδού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 718/1999 του Συμβουλίου, της 29ης Μαρτίου 1999, σχετικά με την πολιτική ρύθμισης της ικανότητας των κοινοτικών στόλων στην εσωτερική ναυσιπλοΐα, για την προώθηση των μεταφορών διά της εσωτερικής πλωτής οδού(1), και ιδίως το άρθρο 9 παράγραφος 3,

Εκτιμώντας τα ακόλουθα:

(1) Βάσει του άρθρου 7 του κανονισμού (ΕΚ) αριθ. 718/1999, η Επιτροπή ορίζει τους πρακτικούς τρόπους εφαρμογής της πολιτικής για τη ρύθμιση της ικανότητας των κοινοτικών στόλων όπως καθορίζεται από τον εν λόγω κανονισμό.

(2) Το άρθρο 4 του κανονισμού (ΕΚ) αριθ. 805/1999 της Επιτροπής(2), όπως τροποποιήθηκε από τον κανονισμό (ΕΚ) αριθ. 1532/2000(3), για τον καθορισμό ορισμένων μέτρων εφαρμογής του κανονισμού (ΕΚ) αριθ. 718/1999, καθόρισε τις αναλογίες για τον μηχανισμό ρύθμισης "παλαιό έναντι νέου" που ισχύουν από τις 29 Απριλίου 1999.

(3) Σύμφωνα με το άρθρο 4 παράγραφος 2 του κανονισμού (ΕΚ) αριθ. 718/1999, η αναλογία "παλαιό έναντι νέου" απαιτείται να μειώνεται συνεχώς ώστε να μηδενιστεί το συντομότερο δυνατόν και κατά τακτά στάδια, το αργότερο στις 29 Απριλίου 2003.

(4) Οι αναλογίες για τον μηχανισμό ρύθμισης "παλαιό έναντι νέου" έχουν μειωθεί, αρχής γενομένης από την 20ή ημέρα δημοσίευσής τους, δηλαδή από τις 3 Αυγούστου 2000, σύμφωνα με το άρθρο 1 του κανονισμού (ΕΚ) αριθ. 1532/2000 με τον οποίο τροποποιήθηκε ο κανονισμός (ΕΚ) αριθ. 805/1999.

(5) Λαμβάνοντας υπόψη την προβλεπόμενη από τη νομοθεσία υποχρέωση να μηδενιστούν οι αναλογίες το αργότερο μέχρι τις 29 Απριλίου 2003, και λαμβανομένων υπόψη των οικονομικών εξελίξεων στους διαφόρους τομείς της αγοράς της εσωτερικής ναυσιπλοΐας, είναι σκόπιμο να προβλεφθεί μείωση των διαφόρων αναλογιών για τον μηχανισμό ρύθμισης "παλαιό έναντι νέου".

(6) Είναι σκόπιμο να προβλεφθεί μείωση των διαφόρων αναλογιών για τον μηχανισμό ρύθμισης "παλαιό έναντι νέου" οι οποίες αναφέρονται στο άρθρο 4 του κανονισμού (ΕΚ) αριθ. 718/1999 και καθορίζονται από το άρθρο 4 του κανονισμού (ΕΚ) αριθ. 805/1999, χωρίς ωστόσο να εξουδετερώνονται τα αποτελέσματα της διαρθρωτικής εξυγίανσης που επιχειρείται από το 1990. Απαιτείται συνεπώς προσαρμογή της αναλογίας για τα πλοία μεταφοράς ξηρού φορτίου, 0,60:1, δεδομένου ότι η ανάπτυξη του τομέα αυτού συνεχίζεται, μικρότερη προσαρμογή της αναλογίας για τα δεξαμενόπλοια σε 0,90:1, δεδομένου ότι η κατάσταση στο τομέα αυτό εξακολουθεί να είναι ανησυχητική διότι η αγορά δεν αναπτύσσεται, και μεγαλύτερη προσαρμογή της αναλογίας για τα ρυμουλκά σε 0,25:1, δεδομένου ότι στον τομέα αυτόν δεν παρατηρείται σημαντικό πλεόνασμα μεταφορικής ικανότητας.

(7) Τα προβλεπόμενα από τον παρόντα κανονισμό μέτρα αποτέλεσαν αντικείμενο γνωμοδότησης εκ μέρους της ομάδας εμπειρογνωμόνων για την πολιτική που αφορά τη μεταφορική ικανότητα και την προώθηση των κοινοτικών στόλων, όπως προβλέπεται στο άρθρο 6 του κανονισμού (ΕΚ) αριθ. 805/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 805/1999 τροποποιείται ως εξής:

1. Στο άρθρο 4 σημείο 1, η αναλογία "0,80:1" αντικαθίσταται από την αναλογία "0,60:1".

2. Στο άρθρο 4 σημείο 2, η αναλογία "1,15:1" αντικαθίσταται από την αναλογία "1,90:1".

3. Στο άρθρο 4 σημείο 3, η αναλογία "0,50:1" αντικαθίσταται από την αναλογία "0,25:1".

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαΐου 2001.

Για την Επιτροπή

Loyola De Palacio

Αντιπρόεδρος

(1) ΕΕ L 90 της 2.4.1999, σ. 1.

(2) ΕΕ L 102 της 17.4.1999, σ. 64.

(3) ΕΕ L 175 της 14.7.2000, σ. 74.